TACLOBAN CITY, Leyte, Enero 19 (PIA) – An makusog nga uuran nga naeeksperyensyahan ha Sinirangan Bisayas han nakalabay nga pira ka-adlaw en nakakabalaong han gindudumara nga panhatag hin bulig, sering han United Nations Office for Coordination of Humanitarian Affairs dida han era Enero 14 nga report.
An pag-inuran en nakakadelatar han pandistribwer han mga pagkaon ngan bugas sugad man han cash programs. Sering han UN OCHA nga an gius pagbulig en diri mahibabalik ha normal antis Enero 15 kun diin ginhihingita nga an kundisyon han panahon en magmamauro-upay. An kadelikaduhan han mga pagbaha ngan landslide en nagigin makuro-kusog ha pipira nga mga lugar mahitungod han pagtimpag han tuna.
Kun mahinunumduman nga an Low Pressure Area ha Mindanao en nagin kawsa han sige-sige nga pag-inuran dida han Rehiyon nga pwede magin kawsa han flashfloods ngan mga landslides.
.Usa pa nga nakapahamtang dida han UN OCHA report amo an emergency food-aid distributions nga igpapadayon tubtub ngadto han sunod nga pag-ani han humay han Mayo, 2014, lab-i na gud ha mga tay-aw nga adto ha mga highland nga mga lugar kun diin pipira nga mga apektado nga mga mag-uroma en waray pa makakarawat hin bulig ngan han ginkikinahanglan nga suporta.Pipira nga mga apektado nga katawhan ha mga lugar nga waray pa magpakatagamtam hin bulig en kinahanglan pa magbinaktas hin tunga hin adlaw para la makatagamtam han era panginahanglan.
An report en nagsesering nga an mga kasugbong ha panhatag hin pagkaon en nagdudumara han medium – to longer-term recovery interventions. Hera en nasuporta han mga pagpakabuhi pinaagi han cash programs ngan alternatibo nga mga pakabuhi nga mga estrateheya, sugad han pananum hin mga utanon, pagbaboy ngan poultry farming.
Panguna nga report en nakatalaan nga an pangisda ngan may kalabutan han pananum hin lubi en madyo maluya pa. An mga kausgbong en nakikig-usa nga kumprehensibo nga mapakuro-kusgan an mga estrateheya para han mga mag-uroma hin lubi ngan han mga mangirisda.
An usa pa nga importante nga panginahanglan amo an pagbakante han mga eskwelahan tikang han mga nan-ebakwit para hul-os na nga magamitan han mga estudyante an mga pasilidad han eskwelahan.
Sering han UN OCHA nga an era Humanitarian nga mga kasugbong en nasuporta han Department of Social Welfare and Development ngan han Department of Public Works and Highways ha pamiling hin alternatibo nga mga lugar.
Dugang pa dida han report nga an hamubo nga pundo para han recovery shelter ngan limitado nga pagbabalhinan en mas nga nagpapa-iha han pag-inukoy hini nga mga nagkawawarayan hin urokyan dida han mga evacuation centers (ECs). Nahibaruan nga 10% la han ginkikinahanglan nga pundo en natapo.
Ha luyo hini, naobserbahan han UN OCHA nga kinahanglanon nga mas magin klaro an “no-build” nga mga sona para matugkawayan an pagdumara han panbalhin nga mga aktibidad. (Trans. by maa/PIA8)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn